หาทำเกินกว่าเหตุ ล็อกสุกิจ สภาทนายฉะตร. (คลิป)
กระทบต่อวิชาชีพและศักดิ์ศรี เจ้าตัวระบม-จ่อเล่นแพ่งด้วย รองผู้การท้าฟ้องได้ทุกข้อหา,ศึกตำรวจ-ทนายบานปลาย นายกสภาทนายความออกโรงตั้งโต๊ะแถลงจวกกองปราบฯ จับกุมทนายสุกิจเกินกว่าเหตุ ร่อนแถลงการณ์ทนายทั่วประเทศไม่พอใจกระทบวิชาชีพและศักดิ์ศรี ย้ำต้องปฏิรูป ด้านบิ๊กป้อมเหน็บ เดินไปก็จบ ผบ.ตร. ยันลูกน้องทำตามหน้าที่ ด้านเจ้าตัวถูกหามส่ง รพ. แพทย์ระบุกระดูกสะโพกเคลื่อนระบมไปทั้งตัว โวยลั่น ตำรวจทำโชว์เอาใจนาย แจ้งกลับข้อหาทำร้ายร่างกายแล้ว รอผลแพทย์จ่อฟ้องแพ่ง สตช. 25 มิ.ย.นี้ ขณะที่รองผู้การ ป. ชุดจับกุมสวนกลับ ฟ้องได้เลยทุกข้อหา,กรณีตำรวจกองปราบปรามนำกำลังบุกจับนายสุกิจ พูนศรีเกษม ทนายความขณะพา น.ส.แสงสุริยเทพ พระมหาสุริยา ร่างทรง 4 จี เข้าแจ้งความดำเนินคดีกับนายอัจฉริยะ เรืองรัตนพงศ์ ประธานชมรมช่วยเหลือเหยื่ออาชญากรรม ข้อหาดูหมิ่นด้วยการโฆษณา แต่ทางทนายความคนดังมีท่าทีขัดขืนชุดจับกุมต้องล็อกตัวกดลงกับพื้นมือไพล่หลังใส่กุญแจมือกลางห้องรับแจ้งความ สน.พหลโยธิน ตามหมายจับคดีรุกป่าสงวน-ครอบครองซากไก่ฟ้าสัตว์ป่าคุ้มครอง เมื่อวันที่ 19 มิ.ย. หลังจากที่นายอัจฉริยะ นำนายธนัท ชัยวชิระศักดิ์ ประธานชมรมเรารักพระพุทธศาสนา เข้าแจ้งความกองปราบให้ดำเนินคดีร่างทรง 4 จี แอบอ้างเป็นร่างทรงหมิ่นเบื้องสูง ตามความผิด ม.112 ที่กองปราบปราม,ความคืบหน้าที่สภาทนายความในพระบรม ราชูปถัมภ์ เมื่อเวลา 10.00 น. วันที่ 20 มิ.ย. นายถวัลย์ รุยาพร นายกสภาทนายความพร้อมทีมผู้บริหารสภาทนายความฯ เปิดแถลงข่าวกรณีตำรวจกองปราบปรามจับกุมนายสุกิจ พูนศรีเกษม ทนายความ ว่า ดูภาพข่าวการจับกุมเกิดขึ้นขณะนายสุกิจกำลังปฏิบัติหน้าที่ของทนายความ แต่กลับถูกเจ้าหน้าที่ ตำรวจจับกุมด้วยวิธีการที่ปรากฏตามสื่อเป็นการสมควรหรือไม่ การจับกุมดังกล่าวย่อมส่งผลกระทบต่อวิชาชีพศักดิ์ศรีของทนายความและความเป็นมนุษย์ที่จะต้องได้รับความคุ้มครองตามรัฐธรรมนูญ ไม่ได้ปกป้องการกระทำผิดทุกอาชีพย่อมมีคนที่จะกระทำผิดปะปนกันไป เเต่ตั้งข้อสังเกตถึงวิธีการจับกุมเป็นไปตามหลักการปฏิบัติที่ถูกต้องเหมาะสมหรือไม่ อยากฝากถึงผู้ที่เกี่ยวข้องว่าเมื่อเข้าสู่ยุคปฏิรูปแล้ว การเข้าควบคุมเเม้จะเป็นไปตามหมายจับจะต้องกระทำด้วยความเหมาะสมต่อสภาพและหลักปฏิบัติ,นายถวัลย์กล่าวต่อว่า หลังเกิดเหตุญาตินายสุกิจแจ้งเรื่องมายังสภาทนายความรับเรื่องไว้พิจารณา ญาติยังไม่เรียกร้องให้สภาทนายความฟ้องร้องหน่วยงานใด เพียงแค่แจ้งเหตุเพื่อให้ทางสภาทนายความรับทราบและเฝ้าระวัง ส่วนจะฟ้องร้องตำรวจชุดจับกุม หรือ สตช.หรือไม่ขึ้นอยู่กับนายสุกิจ ผู้ถูกกระทำ หากฟ้องท้ายที่สุดจะเป็นอำนาจของศาลที่จะชี้ว่าการกระทำดังกล่าวเป็นความผิดฐานการปฏิบัติหน้าที่มิชอบตามประมวลกฎหมายอาญา มาตรา 157 หรือไม่ ขณะที่ท่าทีทนายความทั่วประเทศไม่สบายใจเรื่องนี้อย่างมาก มีการสอบถามทางสภาทนายความถึงหลักปฏิบัติของตำรวจว่ากระทบต่อเกียรติศักดิ์ศรีวิชาชีพ มีทนายความจำนวนมากไม่พอใจ ส่วนจะออกมาเคลื่อนไหวหรือไม่ ต้องรอดูคณะกรรมการที่พิจารณาเรื่องนี้ออกมาอย่างไร ในฐานะที่ตนเป็นกรรมการปฏิรูปประเทศด้านกระบวนการยุติธรรม จะนำเรื่องนี้เข้าสู่คณะกรรมการปฏิรูปอย่างเเน่นอน เพราะตำรวจถือเป็น 1 ในกระบวนการยุติธรรม เรื่องหลักในการปฏิบัติที่จะเข้าควบคุมตัวของเจ้าหน้าที่ เป็นเรื่องสำคัญที่จะกระทบสิทธิเสรีภาพที่จะต้องมีการปฏิรูป จะนัดหมายพูดคุยกับ พล.ต.อ.จักรทิพย์ ชัยจินดา ผบ.ตร. ถึงหลักการปฏิบัติเเละหาทางออกในเรื่องนี้ต่อไป,ด้านว่าที่ พ.ต.สมบัติ วงศ์กำแหง อุปนายกฝ่ายบริหารและโฆษกสภาทนายความฯ กล่าวว่า โดยหลักการแล้ว พฤติกรรมของตำรวจที่จับนายสุกิจกดลงพื้น ล็อกมือไขว้หลังเรียกพวกให้เอากุญแจมือมาล็อกนั้น เป็นพฤติกรรมที่เกินกว่าที่จำเป็นเพื่อป้องกันมิให้เขาหนี ตามกฎหมายวิธีพิจารณาความอาญา หรือ ป.วิอาญา มาตรา 86 เพราะมีภารกิจที่ยังต้องทำที่ สน.พหลโยธิน ยังไม่เสร็จ ประกอบกับอายุที่มากแล้ว ไม่มีเหตุที่จะหนี ชุดจับกุมอาจต้องรับผิดตามกฎหมายได้ การฟ้องร้องดำเนินคดีกับตำรวจชุดจับกุมหรือไม่เป็นสิทธิของผู้เสียหาย สภาทนายความมีความเป็นห่วงต่อพฤติกรรมการจับกุมในครั้งนี้ ขนาดทราบว่าเป็นทนายความต่อหน้าสื่อมวลชน ยังทำรุนแรงเช่นนี้หากเป็นคนทั่วไปจะเป็นอย่างไร แม้ทนายความไม่มีสิทธิพิเศษใดมากกว่าประชาชน แต่การให้เกียรติในวิชาชีพน่าจะใช้วิธีการควบคุมในลักษณะอื่นได้ สภาทนายความแสดงจุดยืนในการปกป้องวิชาชีพ ไม่ใช่ปกป้องตัวบุคคล หากทนายความทำผิดก็ต้องถูกดำเนินคดีเช่นเดียวกับคนทั่วไป,นายทัศไนย ไชยเเขวง อุปนายกฝ่ายต่างประเทศและกรรมการประชาสัมพันธ์สภาทนายความฯมองว่าการจับกุมในคดีนี้เกินสมควรกว่าเหตุทั้งในด้านของอัตราโทษและพฤติการณ์ซึ่งการกระทำดังกล่าวนี้อาจจะเข้าข่ายที่จะผิดกฎหมาย ทางสภา ทนายความจึงได้มีการตั้งคณะทำงานเพื่อพิจารณาต่อเหตุการณ์ดังกล่าว และจะมีการประชุมเพื่อหารือสรุปท่าทีของสภาทนายความฯในวันที่ 28 มิ.ย.นี้,ต่อมาสภาทนายความออกแถลงการณ์ มีใจความว่า สภาทนายความในฐานะที่เป็นองค์กรทางวิชาชีพกฎหมายขอแถลงจุดยืนต่อเหตุการณ์นี้ว่าสภาทนายความเห็นว่าอำนาจหน้าที่ของเจ้าหน้าที่ตำรวจในการจับกุม ต้องใช้วิธีการหรือป้องกันเท่าที่เหมาะสมและจำเป็นแก่พฤติการณ์ในการจับกุม แต่หากการกระทำดังกล่าวเป็นการกระทำที่เกินกว่าอำนาจหน้าที่ตามกฎหมายย่อม ไม่ได้รับความคุ้มครองตามกฎหมายและอาจเป็นความผิดตามกฎหมายอื่น เช่น ความผิดต่อตำแหน่งหน้าที่ราชการ ความผิดต่อเสรีภาพ ความผิดต่อร่างกาย และในการนี้จะได้รวบรวมนำข้อสรุปดังกล่าวเข้าที่ประชุมคณะกรรมการสภาทนายความเพื่อพิจารณาดำเนินการบนพื้นฐานของสิทธิขั้นพื้นฐานของประชาชน บทบัญญัติของกฎหมายและศักดิ์ศรีแห่งวิชาชีพ,ที่ทำเนียบรัฐบาล พล.อ.ประวิตร วงษ์สุวรรณ รองนายกฯและ รมว.กลาโหม กล่าวถึงกรณีมีเสียงวิพากษ์วิจารณ์จากกลุ่มทนายความถึงการจับกุมนายสุกิจ พูนศรีเกษม ทนายความ น.ส.แสงสุริยะเทพ พระมหาสุริยา หรือร่างทรง 4 จี ขณะปฏิบัติหน้าที่ ว่าตำรวจทำตามหน้าที่เขาให้เดินไปที่ห้องสอบสวนกลับไม่เดิน กลับขัดขืนถ้าเดินไปก็จบ ส่วน พล.ต.อ.จักรทิพย์ ชัยจินดา ผู้บัญชาการตำรวจแห่งชาติ (ผบ.ตร.) กล่าวถึงกระแสวิพากษ์วิจารณ์กรณีเจ้าหน้าที่ตำรวจควบคุมตัวทนายความ ยืนยันว่าเจ้าหน้าที่ตำรวจทำตามหน้าที่,ขณะที่ พ.ต.อ.จรูญเกียรติ ปานแก้ว รอง ผบก.ป. เจ้าหน้าที่ชุดจับกุมเผยว่า ได้รับภารกิจให้จับกุมผู้ต้องหาตามหมายจับ ก่อนเข้าจับกุมได้ประชุมวางแผนเตรียมการเพราะทราบดีว่าผู้ต้องหาเป็นทนายความ มีความรู้ด้านกฎหมายต้องการจับกุมตัวแบบละมุนละม่อม เพราะรู้เสี่ยงต่อการถูกฟ้องกลับ ส่วนการยุทธวิธีการเข้าจับกุมมองว่าเป็นการกระทำที่เกินกว่าเหตุนั้น ยืนยันว่าปฏิบัติตามยุทธวิธีตามกฎหมาย ป.วิอาญาที่ว่าด้วย บุคคลใดที่ขัดขวางหรือหลบหนีผู้จับสามารถใช้ยุทธวิธีการจับกุมตามความเหมาะสมตามแต่สถานการณ์ ทั้งก่อนการจับกุมได้แจ้งข้อหาตามหมายจับให้ทราบเชิญตัวไปห้องสอบสวนเพื่อลงบันทึกการจับกุม ที่จริงหลังจากแสดงหมายจับอ่านข้อกล่าวหาให้รับทราบแล้ว เจ้าหน้าที่สามารถจับผู้ต้องหาใส่กุญแจมือได้เลย เพราะถือว่าอยู่ในขั้นตอนของการจับกุมตัวแล้ว แต่เรายังให้เกียรติไม่ใส่กุญแจมือในเวลานั้น,แต่การกระทำของนายสุกิจ กลับไม่ให้ความร่วมมือมีการสะบัดมือ ไม่ยอมเข้าไปในห้องสอบสวน จนต้องจับกดลงพื้นเพื่อใส่กุญแจมือ ตัวนายสุกิจมีความรู้ด้านกฎหมายควรใช้ให้เป็นประโยชน์รู้ว่าควรปฏิบัติตัวอย่างไรเมื่อถูกจับ อีกทั้งคดีมีอัตราโทษสูงจำคุกเกิน 20 ปี นายสุกิจจึงถือเป็นผู้ต้องหาสำคัญ พ.ต.อ.จรูญเกียรติกล่าว,พ.ต.อ.จรูญเกียรติกล่าวต่อว่า กรณีที่สภาทนาย ความออกมาบอกว่าการกระทำดังกล่าวเป็นการไม่ให้เกียรติวิชาชีพทนายความ อยากชี้แจงว่าพวกคุณเข้าใจกฎหมายทุกอย่างอย่าพยายามสร้างบรรทัดฐานไปในทางที่ไม่ดี เมื่อผู้ต้องหาไม่ให้ความร่วมมือต้องดำเนินการตามยุทธวิธี ไม่ว่าจะเป็นใครใหญ่แค่ไหน ไม่ใช่ว่าใหญ่แล้วต้องให้เกียรติ ไม่อย่างนั้นสังคมจะเกิดความสับสน ส่วนนายสุกิจจะฟ้องกลับนั้นฟ้องได้เลยทุกข้อหา เพราะเป็นสิทธิขั้นพื้นฐานที่พึงกระทำได้อยู่แล้ว ตนไม่กังวลเพราะทำตามหน้าที่ ยืนยันว่าไม่เคยมีปัญหาส่วนตัวหรือโกรธเคืองกันมาก่อน,ต่อมาช่วงเย็นวันเดียวกันนายสุกิจ พูนศรีเกษม ทนายความ เปิดใจให้สัมภาษณ์ทางโทรศัพท์กับสถานีโทรทัศน์ไทยรัฐทีวี ช่อง 32 ว่า ความจริงแล้วถ้าตำรวจจะจับตามหมายจับ แค่แฟกซ์หมายมา ตำรวจ สน.พหลโยธิน ก็จับตนได้แล้ว แต่พฤติการณ์แบบนี้น่าจะอยากโชว์มากกว่า ว่าสามารถจับจนได้โดยละม่อม ซึ่งตนเองก็ยินดี เพราะเชื่อในศักดิ์ศรีความเป็นตำรวจ การจับกุมต้องไปส่งให้ร้อยเวรให้ตำรวจท้องที่เกิดเหตุ แต่เขาไม่ทำแบบนั้น นักข่าวก็เห็น พอตนจะขอชี้แจงก็ไม่ให้ชี้แจง แล้วพอไม่ชี้แจงตำรวจก็ล็อกมือ 2 ข้าง ตนเลยปัดมือออก บอกว่าอย่ามาทำอย่างนั้น อย่ามาจับอย่างนั้น แค่นั้นก็โดนจับหัวกดไหล่ ซึ่งตนป่วย กระดูกไม่ดีอยู่แล้ว ตอนนั้นหายใจไม่ออก เขาเห็นตนนิ่งไป ก็เลยปล่อย แล้วก็จับใส่กุญแจมือ,นายสุกิจกล่าวอีกว่า ตอนใส่กุญแจมือยังไม่ได้บันทึกการจับกุม ยังไม่ได้แจ้งข้อหา แล้วการใส่กุญแจมือ แสดงว่าเขามีพฤติการณ์หลบหนี ตนจะหลบหนีทำไม นักข่าวเป็นร้อย ถามว่าตนมีพฤติการณ์หลบหนีตรงไหน เรื่องหมายจับ ตนเองไม่ทราบเลย ถ้าทราบก็ไปมอบตัวแล้ว ดังนั้น พฤติการณ์แบบนี้ไม่ใช่การจับโดยชอบธรรม เขาน่าจะทำโชว์นายมากกว่า แต่เราก็ไม่ว่าอะไร เพราะผมเองผมก็รู้อยู่แล้วว่ากองปราบ เขาก็ไม่ได้ชอบผมเท่าที่ควร คือเขามีโอกาสเล่นงานผมเมื่อไหร่ เขาก็เล่นงานผมเมื่อนั้นแหละ แต่ผมก็ถือว่าผมไม่ได้ทำผิดอะไร เมื่อวานจะเห็นว่าตนไม่ได้ขัดขืน ไม่มีแน่เพราะอายุมากแล้ว ตนไม่ใช่วัยรุ่น ถึงแม้ว่าตนจะไม่ใช่ทนาย จะไม่ใช่นักกฎหมาย แต่ตำรวจก็ไม่มีสิทธิ์ที่จะไปทำอย่างนั้น เพราะว่าเรามีศักดิ์ศรีความเป็นมนุษย์ ก็ที่มีหมายจับไม่ใช่ว่าตนผิด หรือเป็นผู้ต้องหา เพราะยังไม่ได้มีคำพิพากษาจากศาลเลยว่าผมเป็นผู้กระทำความผิดที่สำคัญเรื่องหมายจับ ก็ตั้งแต่ปี 2557 พวกป่าไม้พยายามเอาผิดกับตน แต่เอาไม่ได้ เพราะว่าท่านนพพร เรือนจันทร์ พลตรีนพพร เรือนจันทร์ ผู้บัญชาการกองกำลังนเรศวร เห็นว่าผมทำเพื่อสาธารณประโยชน์ มันมีโฉนดสักใบนึงไหม ทะเบียนบ้านเป็นของตนสักใบไหม ก็ไม่มี,เรื่องนี้เป็นเรื่องอาญาแผ่นดิน ไกล่เกลี่ยกันไม่ได้เป็นความผิดต่ออาญาแผ่นดินทุกข้อหา เมื่อวานผมดำเนินคดีทำร้ายร่างกายแล้วยอมความไม่ได้ ทางตำรวจก็แจ้งข้อหาผมว่าต่อสู้ขัดขืนขัดขวางการจับกุม มันก็ยอมความไม่ได้ ก็ต้องดำเนินการไปตามกฎหมาย นายสุกิจกล่าว,นายสุกิจกล่าวอีกว่า ได้เจอกับ พล.ต.อ.ศรีวราห์ รอง ผบ.ตร.วานนี้ท่านไม่ได้ขออะไรอยู่ที่เราตัดสินใจ ท่านบอกว่าตำรวจไม่ได้มีเจตนาที่จะไปกลั่นแกล้ง ทำตามหน้าที่อาจกระทบกระทั่งกันนิดหน่อย สรุปว่าเรื่องที่เกิดขึ้นตนเองไม่ได้ติดใจเอาความอะไร แม้ตำรวจบางนายจะทำรุนแรงจับกดจนหายใจไม่ออกถือว่าเป็นเรื่องเข้าใจผิดกัน ไม่ติดใจที่จะเอาความกันเป็นเรื่องเล็กน้อย แต่ตอนนี้ป่วยต้องรักษาอาการหากผลแพทย์ออกมาเป็นอันตรายไม่สามารถทำงานได้ไปตลอดชีวิต หรือเกิดอะไรขึ้นกับสุขภาพ ตนจะฟ้องแพ่งเรียกค่าเสียหายจากสำนักงานตำรวจแห่งชาติ เพราะตำรวจกลุ่มนั้นอ้างว่าทำตามหน้าที่ ซึ่งผลการตรวจจะรู้ผลวันที่ 25 มิ.ย.นี้,ผู้สื่อข่าวรายงานว่า สำหรับนายสุกิจ ล่าสุดยังคงนอนพักรักษาอาการบาดเจ็บอยู่ที่บ้านพักใน จ.นนทบุรี มีอาการตัวบวม และเจ็บตรงกระดูก เพราะก่อนหน้านี้มีอาการบาดเจ็บกระดูกต้องดามเหล็กไว้ทำให้นายสุกิจบอบช้ำตามร่างกายหลายแห่ง,นายสรัลชา ศรีชลวัฒนา เลขาธิการสภาทนายความ กล่าวถึงการเข้าจับกุมผู้ต้องหาตามหมายจับของศาล เรื่องนี้มีความน่าเป็นห่วง ขนาดทนายความยังถูกกระทำแบบนี้ ถ้าไปจับนอกโรงพักที่เปลี่ยวคุณสุกิจจะเป็นอย่างไร จะเป็นเหมือนทนายสมชาย นีละไพจิตร ที่โดนอุ้มหายตัวไปหรือไม่ มีทนายความจำนวนมากเรียกร้องให้สภาทนายความบอยคอตไม่ร่วมงานกับสำนักงานตำรวจแห่งชาติ ไม่เข้าร่วมฟังการสอบสวน โดยส่วนตัวก็เกรงว่าจะเกิดการกระทบกับกระบวนการยุติธรรม,นายสรัลชากล่าวอีกว่า ส่วนที่ พล.ต.อ.จักรทิพย์ ชัยจินดา ผบ.ตร. ออกมาระบุว่า เจ้าหน้าที่ตำรวจจับกุมตามกฎหมาย ผบ.ตร.ควรไปอบรมผู้ใต้บังคับบัญชาให้เข้าใจกฎหมาย ไม่ใช่มาปกป้องลูกน้องแบบนี้ ทนายความ 8 หมื่นคนทั่วประเทศเห็นเป็นการจับกุมที่รุนแรง ทางออกที่ดีที่สุดของเรื่องนี้คือผู้ใหญ่ทั้ง 2 องค์กรต้องมีการหารือร่วมกันระหว่างสภาทนายความและสำนักงานตำรวจแห่งชาติ ทำความเข้าใจร่วมกันแล้วหาข้อยุติไม่ให้เกิดเหตุลักษณะนี้อีก เพื่อไม่ให้เกิดความหมางใจกันระหว่าง 2 องค์กร
ศึกตำรวจ-ทนายบานปลาย นายกสภาทนายความออกโรงตั้งโต๊ะแถลงจวกกองปราบฯ จับกุมทนายสุกิจเกินกว่าเหตุ ร่อนแถลงการณ์ทนายทั่วประเทศไม่พอใจกระทบวิชาชีพและศักดิ์ศรี ย้ำต้องปฏิรูป
ข่าวหน้า 1,สุกิจ พูนศรีเกษม,สภาทนายความ,ทำเกินกว่าเหตุ,รุกป่าสงวน,ข่าวทั่วไป